Ehdotus neuvoston asetukseksi banaanialaa koskevan asetuksen (ETY) N:o 404/93, hedelmä- ja vihannesalaa koskevan asetuksen (ETY) N:o 1035/72 ja tariffi- ja tilastonimikkeistöstä ja yhteisestä tullitariffista annetun asetuksen (ETY) N:o 2658/87 muuttamisesta (95/C 136/06) KOM(95) 114 lopull. - 95/0084(CNS)

(Komission esittämä 6 päivänä huhtikuuta 1995)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

banaanialan yhteisestä markkinajärjestelystä 13 päivänä helmikuuta 1995 annettu neuvoston asetus (ETY) N:o 404/93 (1), sellaisena kuin se on viimeksi muutettuna asetuksella (EY) N:o 3290/94 (2), koskee nykyisellään tuoreita ja kuivattuja viikunabanaaneja; näiden banaanien perusteellinen tarkastelu osoittaa, että kyseisten tuotteiden ominaisuudet poikkeavat täysin yhteisössä tavallisimmin kaupan pidetyistä Cavendish- ja Gros-Michel-alaryhmien banaaneista; tämän vuoksi nämä viikunabanaanit olisi jätettävä asetuksen (ETY) N:o 404/93 soveltamisalan ulkopuolelle ja liitettävä ne muiden trooppisten tuotteiden tavoin hedelmä- ja vihannesalan yhteisestä markkinajärjestelystä 18 päivänä toukokuuta 1972 annettuun neuvoston asetukseen (ETY) N:o 1035/72 (3), sellaisena kuin se on viimeksi muutettuna asetuksella (EY) N:o 2753/94 (4), ja muutettava myös tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annettu neuvoston asetus (ETY) N:o 2658/87 (5), sellaisena kuin se on viimeksi muutettuna asetuksella (EY) N:o 3115/94 (6),

asetuksen (ETY) N:o 404/93 19 artiklassa kolmansien maiden banaanien ja muiden kuin perinteisten AKT-banaanien tuontitariffikiintiön määrä jaetaan eri luokkiin kuuluvien toimijoiden kesken, jotka ovat pitäneet kaupan määrättyä alkuperää olevia banaaneja viitejakson aikana tai, jos on kysymys uusista toimijoista, aloittavat banaanien kaupan pitämisen yhteisön markkinoilla; "kaupan pitäminen" määritellään 15 a artiklassa markkinoille saattamiseksi, lukuun ottamatta tuotteen saattamista lopulliselle kuluttajalle,

kaupan pitämisen määritelmä on hyväksytty uuden yhteisen markkinajärjestelyn täytäntöönpanon yhteydessä, ja sillä on kaksi tarkoitusta; se ei saa aiheuttaa häiriötä banaanin kuppaketjun eri kohdissa olevien henkilöiden tavanomaisiin kauppasuhteisiin ja sen olisi kuitenkin mahdollistettava kaupan rakenteiden kehittäminen sisämarkkinoiden toteuttamisen suuntaan; siirtymäkauden aikana saadun kokemuksen, kauppakäytäntöjen kehityksestä ja niiden monimuotoisuudesta tehtyjen toteamusten sekä järjestelmän toiminnan yksinkertaistamis- ja avoimuustarpeen perusteella tariffikiintiön määrän jaon ja sen hallinnon olisi perustuttava maahantuontiin, kuten kaupankäynnissä perinteisesti tehdään; tämän vuoksi olisi tehtävä tarpeelliset muutokset asetukseen (ETY) N:o 404/93,

kolmen vuoden keskiarvojen käyttäminen viitemäärien laskemisessa, joiden perusteella tuontioikeudet myönnetään, ei ole enää perusteltua, sillä yhteisen markkinajärjestelyn käyttöönoton vuoksi tuontimäärät ovat vakiintuneet; on huolehdittava siitä, että edellä mainittua laskentaa yksinkertaistetaan ja kehitetään luotettavampaan ja tasapuolisempaan suuntaan,

mainitun asetuksen 16 artiklan 3 kohdassa säädetään, että tarvittaessa ja erityisesti tuotanto- tai maahantuontiedellytyksiin vaikuttavien poikkeusolosuhteiden vaikutusten huomioon ottamiseksi ennakkotasetta voidaan tarkistaa, ja tällaisessa tapauksessa tariffikiintiötä mukautetaan; tätä säännöstä olisi tarkennettava ja kehitettävä yhteisön hankintojen ja tavanomaisten kauppasuhteiden jatkuvuuden turvaamiseksi sekä yhteisön tuottajien ja jopa tiettyjen banaanikaupan toimijaluokkien tällaisissa olosuhteissa kärsimien vakavien vahinkojen korvaamiseksi soveltuvalla tavalla, ja

niihin vaatimuksiin vastaamiseksi, joihin Euroopan unioni on sitoutunut AKT-maiden kanssa harjoittamissaan suhteissa, olisi luotava samantapaisia mekanismeja kuin Uruguayn kierroksen yhteydessä tehdyn banaanialan kehyssopimuksen soveltamiseksi on pantu täytäntöön, jotta voitaisiin reagoida AKT-maiden tuotantoa koskeviin ylivoimaisiin esteisiin ja jotta tietyt määrät voitaisiin jakaa väliaikaisesti uudelleen maantieteellisen vyöhykkeen sisällä muista kuin ylivoimaisista syistä,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 404/93 seuraavasti:

1. Korvataan 1 artiklan 2 kohdassa oleva CN-koodin tavarankuvaus "ex 0803 - Tuoreet tai kuivatut banaanit, ei kuitenkaan jauhobanaanit" kuvauksella "ex 0803 - Tuoreet tai kuivatut banaanit, ei kuitenkaan jauhobanaanit eikä viikunabanaanit".

2. Asetuksen 15 a artiklan toisessa kohdassa:

a) korvataan 1 alakohdassa sana "liitteenä" sanoilla "liitteenä I",

b) poistetaan 5 alakohta.

3. Poistetaan 16 artiklan 3 kohta.

4. Lisätään seuraava artikla:

"16 a artikla

Tarvittaessa ja erityisesti tuotanto- ja tuontiedellytyksiin markkinointivuoden aikana vaikuttavien poikkeusolosuhteiden ottamiseksi huomioon päätetään yhteisön hankintojen jatkuvuuden turvaamiseksi tarvittavista toimenpiteistä. Näihin toimenpiteisiin kuuluu ennakkotaseen tarkistus.

Näihin toimenpiteisiin voi kuulua erityisesti myös:

- jäljempänä 18 artiklassa säädetyn tariffikiintiön mukauttaminen,

- aiheelliset säännökset niiden vakavien vahinkojen korvaamiseksi, joita ovat kärsineet:

i) yhteisön tuotantoalueiden tuottajat, tai

ii) jäljempänä 19 artiklan 1 kohdassa mainittu toimijaluokka tai mainitut toimijaluokat.

Nämä säännökset voivat poiketa 19 artiklan 4 kohdasta.

Tässä artiklassa säädetyt toimenpiteet toteutetaan 27 artiklassa säädettyä menettelyä noudattaen."

5. Korvataan 18 artiklan 1 kohdan viimeinen alakohta seuraavasti:

"Jos korotetun ennakkotaseen perusteella määritetty yhteisön kysyntä kasvaa tai se muun taseen muutoksen vuoksi on perusteltua, tariffikiintiön määrää korotetaan 27 artiklassa säädettyä menettelyä noudattaen."

6. Korvataan 19 artiklan 1 ja 2 kohdat seuraavasti:

"1. Tariffikiintiöksi avataan:

a) 66,5 prosenttia sellaisten toimijoiden luokalle, jotka ovat tuoneet maahan kolmansien maiden banaaneja ja/tai muita kuin perinteisiä AKT-banaaneja,

b) 30 prosenttia sellaisten toimijoiden luokalle, jotka ovat saattaneet markkinoille yhteisön banaaneja ja/tai tuoneet maahan perinteisiä AKT-banaaneja,

c) 3,5 prosenttia sellaisten yhteisöön sijoittautuneiden toimijoiden luokalle, jotka ovat aloittaneet muiden kuin yhteisön banaanien ja/tai perinteisten AKT-banaanien maahantuonnin vuonna 1992 tai sitä myöhemmin.

Edellä a ja b kohdan mukaiset tuontimahdollisuudet avataan yhteisöön sijoittautuneille toimijoille, jotka ovat tuoneet tai saattaneet yhteisön markkinoille omaan lukuunsa edellä mainittua alkuperää olevia banaaneja myöhemmin määriteltävän vähimmäismäärän verran.

Lisäperusteet, jotka toimijoiden on täytettävä, vahvistetaan 27 artiklassa säädettyä menettelyä noudattaen. Jäsenvaltiot laativat luettelon toimijoista ja vahvistavat 2 kohdassa tarkoitetun keskimäärän toimijaa kohti.

2. Kullekin 1 kohdan a ja b alakohdassa tarkoitetulle toimijaluokalle erikseen tehdyn laskutoimituksen perusteella jokainen toimija saa tuontitodistuksia sen banaanimäärän mukaan, jonka se on maahantuonut omaan lukuunsa tai yhteisön banaanien ollessa kyseessä saattanut markkinoille kahtena viimeisenä vuonna, joista lukuja on saatavilla. Edellä 1 kohdan a alakohdassa tarkoitettujen toimijoiden luokan osalta huomioon otetaan kolmansista maista maahantuodut banaanit ja/tai maahantuodut muut kuin perinteiset AKT-banaanit. Edellä 1 kohdan b alakohdassa tarkoitettujen toimijoiden osalta on otettava huomioon perinteisten AKT-banaanien maahantuonti ja/tai yhteisön banaanien saattaminen markkinoille. Edellä 1 kohdan b alakohdan nojalla annettujen todistusten perusteella maahantuotuja kolmansien maiden banaaneja ja/tai muita kuin perinteisiä AKT-banaaneja ei oteta huomioon määritettäessä 1 kohdan a alakohdan nojalla annettavia oikeuksia, joten todistusten alkuperäinen jakautuminen näiden kahden toimijaluokan välillä säilyy muuttumattomana."

7. Lisätään seuraava artikla:

"19 a artikla

1. Jos AKT-valtio ei voi ylivoimaisen esteen vuoksi viedä yhteisön markkinoille perinteisiä tai muita kuin perinteisiä määriä kokonaan tai osittain, se voi toimittaa yhteisön markkinoille muuta alkuperää olevia tuotteita 27 artiklassa säädettyä menettelyä noudattaen ennalta määrättyjen edellytysten perusteella. Näissä edellytyksissä säädetään mahdollisuudesta korvata tuottajaseutujen tai yhden tai useamman 19 artiklan 1 kohdassa tarkoitetun toimijaluokan kärsimät vakavat vahingot.

2. Edellytykset väliaikaiselle muusta kuin ylivoimaisesta esteestä johtuvalle perinteisten ja muiden kuin perinteisten määrien uudelleen jakamiselle liitteessä II tarkoitettujen samaan maantieteelliseen alueeseen kuuluvien AKT-valtioiden välillä säädetään samaa menettelyä noudattaen."

8. Lisätään liite liitteeksi II.

2 artikla

1. Korvataan asetuksen (ETY) N:o 2658/87 liitteessä I nimike 0803 seuraavalla nimiketekstillä:

>TAULUKON PAIKKA>

2. Yhdistetyn nimikkeistön tässä asetuksessa säädettyjä alanimikkeiden muutoksia sovelletaan Euroopan yhteisöjen yhtenäistetyn tullitariffin (Taric) alajakoina, kunnes ne sisällytetään yhdistettyyn nimikkeistöön asetuksen (ETY) N:o 2658/87 12 artiklassa vahvistetuilla edellytyksillä.

3 artikla

Lisätään asetuksen (ETY) N:o 1035/72 1 artiklan 2 kohtaan seuraavat rivit:

"0803 00 15 - Tuoreet viikunabanaanit

ex 0803 00 90 - Kuivatut viikunabanaanit".

4 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Edellä 1 artiklan 2 kohdan 2 alakohdan ja 6 kohdan säännöksiä sovelletaan tariffikiintiönä ensimmäisen kerran vuonna 1996 maahantuotujen ja yhteisön markkinoille saatettujen banaanien määrään toimijoiden oikeuksien määrittämiseksi.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o L 47, 25.2.1993, s. 1

(2) EYVL N:o L 349, 31.12.1994, s. 105

(3) EYVL N:o L 118, 20.5.1972, s. 1

(4) EYVL N:o L 292, 12.11.1994, s. 3

(5) EYVL N:o L 256, 7.9.1987, s. 1

(6) EYVL N:o L 345, 31.12.1994, s. 1

LIITE

"LIITE II

Maantieteelliset vyöhykkeet

Vyöhyke I - Karibian AKT-valtiot

Vyöhyke II - Afrikan AKT-valtiot"